**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.08.2018, ora 8.00 – 25.08.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.08.2018, ora 7.00**

**RÂURI**

Debitele au fost, în general, staţionare, exceptând râurile Suceava şi Moldova unde au fost în scădere uşoară. Pe râul Trotuş debitele au fost în creştere prin propagare.

S-au înregistrat scurgeri importante pe versanți, torenți, pâraie și creșteri rapide de niveluri și debite cu efecte de inundații locale pe unele râuri din nordul şi vestul țării, ca urmare a precipitaţiilor, sub formă de aversă şi mai importante cantitativ, căzute în interval.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Jiu (exceptând Motru), Vedea, Ialomiţa, Suceava, Moldova, pe cursurile superioare ale Crișului Alb, Bistriței și Trotuşului, pe cursul Prutului, pe cursurile mijlocii şi inferioare ale Oltului şi Siretului, pe cursul inferior al Argeşului şi pe râurile din Dobrogea și mai mici (10-30% din mediile multianuale lunare) râurile din bazinele Tur, Lăpuș și Bârlad și pe afluenții Jijiei.

În interval au fost emise şapte **ATENŢIONĂRI HIDROLOGICE** şi două **AVERTIZĂRI HIDROLOGICE** pentru fenomene hidrologice imediate.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare.

Sunt posibile scurgeri importante pe versanți, torenți, pâraie și creșteri rapide de niveluri și debite cu posibile efecte de inundații locale pe unele râuri din vestul, nord-vestul și centrul țării precum și din zonele de munte ca urmare a precipitaţiilor, sub formă de aversă, prognozate.

**DUNĂRE**

Debitul la intrarea în ţară (secţiunea Baziaş) în intervalul 24.08 – 25.08.2018 a fost staţionar, având valoarea de 2300 m3/s, sub media multianuală a lunii august (4300 m3/s).

În aval de Porţile de Fier debitele au fost în scădere pe sectoarele Gruia – Tr. Măgurele și Hârșova – Tulcea, în creștere pe sectorul Zimnicea – Oltenița și relativ staționare pe sectorul Călărași – Cernavodă.

Debitul la intrarea în ţară (secţiunea Baziaş) va fi staționar (2300 m3/s).

În aval de Porţile de Fier debitele vor fi în scădere pe sectorul Gruia – Tr. Măgurele şi relativ staţionare pe sectorul Zimnicea – Tulcea.

**2.** **Situaţia meteorologică în intervalul 24.08.2018, ora 8.00 – 25.08.2018, ora 6.00**

**ÎN ŢARĂ**

Vremea s-a mentinut călduroasă in majoritatea zonelor țării, dar cu precădere în regiunile vestice și în sudul extrem, unde disconfortul termic a fost relativ ridicat. În a doua parte a zilei și seara, instabilitatea atmosferică s-a manifestat prin dezvoltări noroase convective, averse, descărcări electrice și intensificări de scurtă durată ale vântului local în zona de munte, în Maramureș și în Transilvania (în special în nordul regiunii), pe arii restrânse în Crișana și nordul Moldovei. Ploile au avut și caracter torențial, iar pe spații mici cantitățile de apă au depășit 15...25 l/mp. Au fost izolat căderi de grindină, fiind confirmate cele din zona de munte a județului Suceava. În restul teritoriului cerul a fost variabil, mai mult senin noaptea; înnorări trecătoare și ploi slabe, izolate au fost în Dobrogea, estul Munteniei și Banat. Temperaturile maxime s-au încadrat între 25 de grade la Întorsura Buzăului, Câmpulung și Sulina și 34 de grade la Arad, Jimbolia, Banloc și Calafat, iar la ora 06.00 se înregistrau valori termice între 8 grade la Miercurea Ciuc și 25 de grade la Moldova Nouă. La începutul intervalului, și din nou spre sfârșitul nopții, s-a format ceață în depresiunile Carpaților Orientali și cu totul izolat în zonele joase de relief din rest. *Indicele temperatură-umezeală (ITU) a atins pragul critic de 80 de unități al disconfortului termic pe spații mici în Banat, Maramureș, sudul Olteniei și al Munteniei.*

*Observație: începând de ieri de la ora 06.00 au fost în vigoare 31 de mesaje privind fenomene meteorologice periculoase imediate, 3 avertizări cod portocaliu (2 emise de SRPV Cluj și 1 de SRPV Bacău) și 28 atentionări cod galben (13 emise de SRPV Cluj, 7 de SRPV Sibiu și câte 4 de SRPV Bacău, respectiv SRPV Timișoara).*

**LA BUCUREŞTI**

Vremea a fost frumoasă, dar s-a menținut călduroasă. Cerul a fost variabil, mai mult senin noaptea, iar vântul a suflat slab până la moderat. Temperatura maximă a fost de 31 de grade la Afumați și Băneasa și 32 de grade la Filaret, iar la ora 06.00 se înregistrau 17 grade la stația meteo Băneasa și 18 grade la Afumați și Filaret.

**3. Prognoza meteorologică în intervalul 25.08.2018, ora 8.00 – 26.08.2018, ora 8.00**

**ÎN ŢARĂ**

*Vremea se va menține călduroasă în cea mai mare parte a țării, iar disconfortul termic va fi mai ridicat în regiunile vestice și sudice, unde indicele temperatură-umezeală (ITU) local va atinge și va putea depăși ușor pragul critic de 80 de unități.* Temperaturile maxime se vor încadra între 27 și 35 de grade. Cerul va fi variabil, cu înnorări temporar accentuate după-amiaza în zonele montane și în nord-vest, unde, local, vor fi ploi ce pot avea și caracter torențial și descărcări electrice. Pe arii restrânse se vor înregistra cantități de apă de peste 15...20 l/mp. În orele serii și la începutul nopții, instabilitatea atmosferică se va manifesta în vestul extrem al teritoriului prin intensificări ale vântului cu aspect de vijelie și pe spații mici averse, grindină și fenomene electrice. Minimele termice vor fi cuprinse între 12 și 22 de grade, ușor mai scăzute în estul Transilvaniei, unde vor fi condiții de ceață.

**LA BUCUREŞTI**

*Vremea va continua să fie călduroasă, cu disconfort termic ridicat; temperatura maximă va fi de 32...33 de grade, iar indicele temperatură umezeala (ITU) se va apropia de pragul critic de 80 de unități*. Cerul va fi variabil și vântul va sufla slab și moderat. Minima termică va fi de 17...19 grade.

***II. CALITATEA APELOR***

***Administratia Națională „Apele Române”*** revine la 16.08.2018 cu informații suplimentare referitor la acțiunile întreprinse de ABA Jiu în urma deraierii trenului de transport marfă pe linia C.F., magistrala București - Craiova, în zona podului din localitatea Cârcea, jud.Dolj, pe sensul de deplasare spre Craiova, astfel:

* A.B.A. Jiu a continuat acțiunea de evacuare a apei clare, curate, prin pompare, din groapa săpată, impermeabilizată cu geotextil, la punctul de la Preajba, și dirijarea acesteia în aval cu un nr. de 4 salariați din care, un sef de formație și 3 agenți hidrotehnici;
* În cursul serii, apa din acumularea de la Preajba a fost evacuată în totalitate, prin pompare, spre aval;
* A.B.A. Jiu acționează cu un buldoexcavator, un autocamion, o autoultilitară și un autoturism de teren;
* GFR a intervenit și a extras cu două cisterne vidanje biodieselul amestecat cu apă din groapa săpată în zona podului CFR Cârcea ( sub viaductul de la Cârcea) și din acumularea de la Preajba, amestecul fiind transportat la RELOC S.A. Craiova și depozitat în cisterne;
* GFR prin firma de depoluare a aplicat soluția neutralizantă (spumă) pe suprafața apei amonte baraj Preajba și aval de locul de pompare a apei spre aval.

Se acționează în continuare, monitorizându-se tot sectorul cuprins între aval pod CF Cârcea și amonte Preajba.

***ABA Dobrogea Litoral*** informează ca la data de 24.08.2018, ora 15.10, a fost semnalată, de un reprezentant al ONG „Mare Nostrum”, prezența unui delfin esuat pe plaja din statiunea Eforie Sud - zona hotel Capitol, județul Constanța. A fost înștiințat I.N.C.D.M. „Grigore Antipa”.

***Comisariatul Județean Neamț din cadrul Gărzii Naționale de Mediu*** informează despre producerea, la data de 23.08.2018, a două poluări accidentale, una pe pârâul Telec (necadastrat), comuna Bicazul Ardelean și una pe pârâul Văduțu-Cornea (necadastrat), comuna Războieni, cu substanțe necunoscute. După efectuarea analizelor de laborator s-a constatat că apa ambelor pâraie se încadrează în clasa a II-a de calitate, fără a se înregistra depășiri ale indicatorilor de calitate analizați.

***III. CALITATEA MEDIULUI***

1. **În domeniul aerului**

***APM Ialomița*** revine cu informații suplimentare referitor la incendiul declanșat la data de 23.08.2018, la ora 23.00, la SC PLASTIC RECICLYNG EXPORT SRL, pe raza localității Grecii de Jos, menționând următoarele:

* Incendiul a cuprins două hale și un șopron;
* Au ars cca 670 tone deșeuri folie plastic;
* A fost afectată o suprafață de cca 5.000 mp;
* La fața locului au intervenit 7 autospeciale ale ISU Ialomița;
* Incendiul a fost localizat și este în curs de stingere;
* La stația IL2 Urziceni nu au fost înregistrate depășiri la niciun indicator monitorizat (stația IL 2 Urziceni este în funcțiune cu toate analizoarele).

**2. În domeniul solului şi vegetaţiei**

***APM Argeș*** informează despre producerea, la data de 23.08.2018, la ora 19.30, pe raza localității Moșoaia unei poluări accidentale cu o cantitate de 100 l țiței și 400 litri de apă de zăcământ, care a afectat cca 400 mp sol aparținând domeniului public. Cauza: coroziune conducta de transport aparținând SC OMV Petrom SA -zona de producție III Muntenia Vest. Măsuri întreprinse: oprirea pompării, remediarea avariei, colectarea poluantului și ecologizarea zonei afectate.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**